የታችኛው ተፋስስ ገራት የዓለም አቀፍ ከፍተኛ የባለሙያዎች ቡድን ያቀረበውን የጥናት ውጤት እንዲተገብሩት ተጠየቀ
 – ኢትዮጵያ በታላቁ የሕዳሴ ግድብ ግንባታ ላይ የተቋቋመው ከፍተኛ ዓለም አቀፍ የባለሙያዎች ቡድን ያቀረበውን ጥናት የታችኛው ተፋሰስ አገራት ገቢራዊ እንዲያደርጉት እንደምትሻ የኢፌዴሪ የውጭ ጉዳይ ሚኒስቴር ገለፀ። የሚኒስቴሩ ቃል አቀባይ አምባሳደር ዲና ሙፍቲ ዛሬ ለጋዜጠኞች እንደገለጹት በኢትዮጵያ ሀሳብ አመንጪነት የተቋቋመው ከፍተኛ ዓለም አቀፍ የባለሙያዎች ቡድን ያቀረበውን የጥናት ውጤት ኢትዮጵያ ተግባራዊ ታደርጋለች። የታችኛው ተፋሰስ አገራት የሆኑት ግብጽና ሱዳንም ከኢትዮጵያ ጋር በመሆን የጥናት ውጤቱን ተግባራዊ በማድረግ ረገድ የበኩላቸውን ሊወጡ እንደሚገባ ሚኒስቴሩ አስገንዝቧል።የኢትዮጵያ ታላቁ የሕዳሴ ግድብ ግንባታ የአንድ ወገን ፕሮጄክት ሳይሆን የመላ ኢትዮጵያ ሕዝቦች እንደመሆኑ መጠን ግንባታው ከፍትህና ከልማት ጥያቄ ባለፈ የሉዓላዊነት ጥያቄ ጭምር እንደሆነም አስታውቀዋል። በእስካሁ ሂደትም 28 በመቶ የግድቡ ግንባታ የተጠናቀቀ ሲሆን ፕሮጀክቱ የታችኛው ተፋሰስ አገራት ጥቅምን ግምት ውስጥ ያስገባ እንደሆነም ገልጸዋል። ያም ሆኖ አንዳንድ የግብጽ የመገናኛ ብዙኃንና የመንግሥት የሥራ ኃላፊዎች የግድቡን ግንባታ ከአገሪቱ የፀጥታና ደህንነት ሥጋት ጋር አያይዘው ማንሳታቸው ተገቢ አለመሆኑን አምባሳደር ዲና አመልክተዋል። የናይል ወንዝ 85 በመቶ አመንጪ የሆነችው ኢትዮጵያ የውኃ ኃብቷን ተጠቅማ የመልማት መብት እንዳላት ሁሉም ሊገነዘበው እንደሚገባ ነው አምባሳደሩ ያሳሰቡት። በዚህ ረገድ የውጭ ጉዳይ ሚኒስቴር ከሚያደርገው ዲፕሎማሲያዊ ጥረት ባሻገር ምሁራንን ጨምሮ ሕዝቡ በግድቡ ዙሪያ ግንዛቤ በመፍጠር የበኩልን ሊወጣ እንደሚገባ አስገንዝበዋል። ኢዜአ